49. schôdza NR SR - 5.deň - A. dopoludnia
Dátum: 2026-04-21
Poslanec: Jakab, Július (SLOVENSKO)
Druh vystúpenia: Vystúpenie v rozprave

55. Dámy a páni, rokujeme k dvom bodom, ktoré môžu pomôcť rodinám na Slovensku, pretože keď si pozriete súčasnú demografickú krivku, tak je absolútne úbohá, hlavne čo sa týka posledných dvoch rokov na Slovensku, kedy sa rodí najmenej detí v histórii Slovenskej republiky, na druhej strane najviac ľudí zo Slovenska uteká preč do zahraničia a ešte je aj tretí aspekt, pribúda nám najviac dôchodcov na Slovensku. Tak toto sú tri rany do demografie aj do ekonomického vývoja Slovenskej republiky, ktorý je nezvratný a ktorý vy svojou politikou, bohužiaľ, poslanci SMER-u, HLAS-u a SNS, neustále prehlbujete. O tom hovoria fakty. O tom sa nemusíme baviť, či je tu nejaká emócia alebo nie je. To sú jasné fakty a jasné čísla, ktoré si môžete dohľadať na počkanie. Máte umelú inteligenciu, máte rôzne webové vyhľadávače, máte dáta, ktoré pochádzajú z ministerstva financií alebo dokonca z Rady pre rozpočtovú zodpovednosť. Toto nie sú čísla, ktorými by sme sa mali oháňať v politickom súboji, aby to boli len nejaké domnienky. Nie, nie sú to žiadne domnienky, sú to tvrdé dáta. Jedno hovorí, že sa narodilo najmenej detí v histórii Slovenskej republiky za uplynulý rok. Druhé hovorí, že máme najväčší odliv ľudí do zahraničia a tretí, že máme najväčší nárast ľudí v dôchodkovom veku. Ak by ste chceli predsa len si aj niečo pozrieť a prečítať, tak vám odporúčam, aby ste išli na stránku Rady pre rozpočtovú zodpovednosť a aby ste si pozreli ich štúdie. Táto konkrétne je síce v anglickom jazyku, ale ja vám poviem niektoré z tých tabuliek, ktoré sú podľa mňa veľmi dôležité, aby ste si ich uvedomili. Táto štúdia sa volá Dopad neočakávaného inflačného šoku v rokoch 2022 a 2023 na rodiny, na bohatstvo rodín. Takto sa volá štúdia Rady pre rozpočtovú zodpovednosť, ktorá zmapovala inflačné šoky a upozorňujem, sú to neočakávané inflačné šoky za roky 2022 a 2023 a ich dopad na rodiny. Konkrétne si môžete pozrieť stranu 24, kde nájdete tabuľku 10, ktorá hovorí o efekte a inflačnom šoku na rodiny v rokoch 2022 – 2023, konkrétne aj číselne to tam vidíte. A vidíte v roku 2022, keď táto neočakávaná inflácia začala stúpať, že v priemere všetky typy rodín postihla na úrovni približne desiatimi percentami. Čiže, áno, tá inflácia, ktorá bola spôsobená vlnou covidu, ktorú sme získali do vienka v roku 2020 a potom boli niekoľko vĺn covidovej pandémie a následne sa rozpútala vojna na Ukrajine, čo spôsobilo obrovskú energetickú krízu v Európe a následne aj inflačnú krízu, pretože bol nedostatok aj obilnín, obrovské ceny energií, ktoré predražovali absolútne všetko a táto inflácia sa prejavila v podstate naprieč celým kontinentom a zasiahla aj zvyšok sveta. V tabuľke číslo 10 môžete vidieť aj rok 2023, kedy inflácia a inflačná kríza vrcholila. Ešte raz hovorím, volá sa to neočakávaný šok neočakávanej inflačnej krízy na rodiny, ale aj na celú populáciu Slovenskej republiky, čiže nikto toto nedokázal predpovedať, tak ako nikto nedokáže predpovedať správanie Putina a Trumpa, ktorých súčasná vláda tak veľmi nasleduje a ktorým sa tak vtiera do pozornosti. V tabuľke č. 10 môžete vidieť, že inflačný šok v roku 2023 bol na rodiny na úrovni cca od 16 až do 21 %, a to si môžeme povedať pri všetkých typoch rodín. Ale vtedy sa vláda pod vedením Igora Matoviča, teda vláda OĽANO, ako to veľmi radi hovoríte, a následne Eduarda Hegera o ľudí postarala. A to je to, kvôli čomu tu stojíme dnes, vážené dámy a páni, kvôli 200 eurám na dieťa, ktoré ste ľuďom zobrali, aj keď ste im povedali, že im nič nezoberiete. Bavíme sa o daňových bonusoch, ktoré ste zobrali do takej miery, že to nemá obdobu. Vy radi hovoríte, že neboli určené, že neboli určené na neustále alebo na do nekonečna, alebo na to, že by platili až do zrušenia, ale že boli termínované. Áno, je to pravda, ale nikto nepredpokladal, že rodinám zoberiete aj to posledné, čo majú a že im dokonca zoberiete viac, ako dostali. Lebo napríklad pri 18-ročných bol daňový bonus na úrovni 50 eur aj počas vlád Roberta Fica, a vy ste ho normálne osekali na nulu. To sa nikdy nedialo ani počas vlád Roberta Fica a predchádzajúcich pred vládou Igora Matoviča. A preto vám hovorím, že pozrite si túto štúdiu na Rade pre rozpočtovú zodpovednosť, aby ste videli, ako sa dokázala vláda, predchádzajúca vláda, na ktorú sa tak radi vyhovárate - Matoviča, Hegera, Ódora - ako sa dokázala postarať o ľudí počas tých najťažších kríz a konkrétne toto je inflačná kríza. Poďte si pozrieť, vážené dámy a páni, aj stranu 26, tabuľku 12, kde vidíte, ako pomohli opatrenia rodinám a ako im pomohli sa zveľadiť aj počas tých najťažších kríz. Znova poviem, aj pred chvíľou som to hovoril, vrchol inflačnej krízy bol v roku 2023, kedy sa tá inflácia dotýkala rodín na úrovni 16 až 21 percent. Čiže naozaj tie náklady rástli, ale vláda sa o nich postarala. A tu vidíte konkrétny príklad v tabuľke č. 12 na strane 26, kde vidíte, že jednodetná rodina s jedným otcom alebo teda s mamou si prilepšila aj tak v tejto obrovskej inflačnej kríze o 7 %, jednorodičovská rodina s dvomi deťmi si polepšila o 21 %, jednorodičovská rodina s tromi a viac deťmi si polepšila dokonca o 26 %, im narástla kúpyschopnosť aj keď bola obrovská inflácia, aj tak o 26 % im stúpla kúpyschopnosť. Keď si zoberieme normálne rodiny, kde je aj otec, aj matka, aj deti, plnohodnotné rodiny, tak vidíte, že pri plnohodnotnej rodine s jedným dieťaťom si polepšili o 10 %, pardon, o 13 %, s dvomi deťmi si polepšili o 18 % a pár s tromi deťmi si polepšil, dokonca o 22 % narástla kúpyschopnosť týchto rodín aj napriek extrémnej inflačnej kríze, neočakávanej inflačnej kríze, ktorú nikto nevedel určiť dopredu. A to boli opatrenia, vážené dámy a páni, ktoré prijal tuto sediaci Igor Matovič, 200 eur na dieťa a pri ktorých tu stojíme aj dnes, pretože vy ste tým rodinám všetko zobrali, vážené dámy a páni zo SMER-u, vy ste ich ožobračili, aj keď Robert Fico sľuboval, že im nezoberie nič z toho, čo im Matovič dal. Tak vy ste im to zobrali a tie rodiny momentálne strádajú. Toto bolo jediné obdobie, kedy sa zvýšilo bohatstvo rodín, pretože 200 eur na dieťa pocítili absolútne všetci, ktorí mali deti a ktorí potrebovali túto inflačnú krízu prekonať. My sa bavíme o tom, že ako ste vy pomohli ľuďom, ale nevieme nájsť ani jeden jediný bod, pretože vo všetkých tých opatreniach, ktoré tieto rodiny dostali, ste ich vykostili, ste im to zobrali, ste ich okradli o tieto peniaze. A potom tu máme ministra financií, ktorý sa chváli, že si požičia ďalšiu polmiliardu za neskutočné úroky. Zase zoberiem príklad tuto sediaceho Igora Matoviča, ktorý si požičal miliardy za 0 % úrok, čiže ľudia na Slovensku nezaplatia nič navyše oproti tomu, čo bolo požičané, ale teraz minister Kamenický sa chváli, ako si požičal ďalšieho pol miliardy eur na jeho výdavky a jeho úrok je okolo troch, tri a pol percenta. Čiže koľko miliárd budeme musieť naspäť vrátiť zo všetkých tých tranží, ktoré on robí na trhu, vo všetkých tých dlhopisoch, ktoré si požičiaval za tie zvýšené úrokové sadzby? Áno, úrokové sadzby sú vyššie globálne, ale tá riziková prirážka, ktorú platíme za to babráctvo ministra Kamenického a tejto vlády, je extrémne vysoká a predražuje všetko to, čo Slovensko si požičiava. Takže ako ste pomohli tým rodinám? Absolútne nič. Ste ich zodrali z kože, všetko ste im zobrali, siahli ste im na všetky príspevky a teraz tu rokujeme o zákonoch, ako zachrániť rodiny, ktoré majú najnižšiu pôrodnosť v histórii Slovenskej republiky, ktorých deti odchádzajú zo Slovenska a už sa nikdy nevrátia, a starých rodičov, ktorí pribúdajú v enormnom množstve a nebude mať kto sa o nich postarať a ani kto zarobiť na tie dôchodky. Tak ja sa pýtam, ako to súčasná vláda chce riešiť, keď všetkým len zobrala peniaze z peňaženky a minister financií sa chváli, konkrétne včera, že neminul len 6,6 miliardy, že nezaťal sekeru len 6,6 miliardy, ale iba 6,1 miliardy. A ja sa pýtam, kde je tých sedem miliárd, ktoré vyťahujete v konsolidáciách každý jeden rok vo zvýšených poplatkoch, v tom, že ste ošklbali rodiny, keď minister sa chváli, že ešte k tomu ďalších 6,1 miliardy eur minul a urobil sekeru za neskutočné úroky, ktoré nikto v živote nesplatí ani tie rodiny, ktorých je čím ďalej, tým menej, a dôchodcovia, ktorí čakajú na dôchodok a ktorým sľubujete hory-doly, ale im neviete povedať pravdu, že sa nebude mať kto o tých ľudí postarať, pretože všetkých zo Slovenska vyháňate. A preto my tu predkladáme zákony, aby sa rodičom vrátili peniaze na výchovu detí, aby mali na krúžky, na topánky, na stravu, aby boli vzdelané, aby tu zostali a aby tvorili ekonomiku Slovenska. Nie ako vy, ktorí sa pcháte Putinovi a Trumpovi... (Prerušenie vystúpenia časomerom. Potlesk.)